Anang enda setuju nyukat tanah
SARATOK: Bisi 28 bengkah rumah panjai nerima Warta Rizab Komunal Bumiputera Seksyen 6 Kanun Tanah Negeri (KTN). Sapit Kepala Menteri Datuk Amar Douglas Uggah Embas madahka, sida ke nerima surat kuasa nya ari kandang Mapar, Babang enggau Rimbas, Krangan Rusa Ulu, Krian enggau Kedap/Melupa, Awik. “Kandang ke udah digazet nitihka seksyen nya kandang Mapar, Babang enggau Rimbas ke mungkul 1,723.65 hektar (ha) diempu empat bengkah rumah panjai. “Kedua nya kandang Kedap/Melupa, Awik ke bisi 2,143.20 ha pemesai diempu 17 buah rumah panjai sereta ketiga nya kandang Krangan Rusa Ulu, Krian ke bisi 901.00 ha pemesai diempu tujuh buah rumah panjai,” ku iya. Iya mansutka jaku munyi nya maya Pengeerami Nyuaka Warta Rizab Komunal Bumiputera Seksyen 6 Kanun Tanah Negeri (KTN) enggau Surat Ngempu Tanah Seksyen 18 KTN ba kandang Krian pagi Hari Dua ke udah. Douglas ti mega Menteri Ngemodenka Betanam Betupi, Tanah Adat enggau Pemansang Wilayah meri tabi puji ngagai semua sida ke nerima laban udah setuju ngambika tanah nya disukat nitihka Seksyen 6. “Ba Krian ditu, agi bisi mayuh bengkah endur, mensia mayuh udah diasut sida ke enda  betanggungjawap ngumbai Seksyen 6 nya chara perintah ngambi tanah kitai. Nya jerita bula ari sida ke enda bertanggungjawap. “Semua penerima ke nerima Warta Rizab Komunal Bumiputera ngempu tanah laban nya udah dikemendarka perintah. “Aku bisi dipadahka bisi kandang ba Saratok agi bedau disukat laban bisi sekeda orang ngasut mensia mayuh. “Aku ngarapka berengkah ari sehari tu, anang enda setuju enggau pengawa nyukat tanah nya,” ku iya. Iya mega madahka, pengawa nyerahka Surat Ngempu Tanah Seksyen 18 KTN ba kandang Krian kena Hari Dua ke udah nya disukat nitihka Hak Adat Bumiputera (NCR) Inisiatif Baru. “Bisi 79 iku sida ke nerima surat ngempu tanah nya ari kandang Sungai Krian enggau Sungai Kabo. “Nya bukti ke engkeman pengudah disukat ngena Seksyen 6, iya deka disukat ngena Seksyen 18 ke alai surat ngempu tanah diberi pechuma ngagai sida ke ngempu tanah. “Sehari tu (Hari Dua) mega kami nyuaka surat ngempu tanah Seksyen 18 ngagai 141 iku sida ngempu tanah ba kandang pemansang Sarawak Land Consolidation and Rehabilitation Board (SALCRA) iya nya ba Salcra Roban South enggau Roban North,” ku iya. Ku iya, nyentukka diatu bisi 7,233 surat ngempu tanah udah diberi ngagai kandang menua nya. “Nya meh siti penguntung nyereta program pemansang SALCRA. Kelimpah ari bulih  dividen, sida ke ngempu tanah mega nerima surat ngempu tanah nitihka Seksyen 18. “Ba Sarawak, kandang menua ke udah disukat ngena Warta Rizab Komunal Bumiputera Seksyen 6 bisi 1,051871 ha pemesai sereta kandang menua 783,346 ha pemesai udah digazet,” ku iya. 
See author's posts
